ट्रक की टक्कर से शिक्षक सहित दो लोगों की मौत
गमले वाली पुलिया के पास हुई दुर्घटना
भास्कर संवाददाता| इंदौर
राजेंद्र नगर क्षेत्र की गमले वाली पुलिया पर शनिवार रात एक ट्रक की टक्कर से दो लोगों की मौत हो गई। मरने वालों में एक युवा शिक्षक शामिल हैं। ट्रक कई और वाहनों को टक्कर मारने के पलट गया। हादसे में एक महिला और 5 साल की बच्ची घायल हो गई।
राजेंद्र नगर पुलिस के मुताबिक राजेंद्र नगर से चोइथराम मंडी की तरफ जा रहे तेज रफ्तार ट्रक ने पहले एक साइकल सवार को टक्कर मारी, जिससे उसकी मौके पर ही मौत हो गई। उसकी शिनाख्त हीरालाल (40) पिता भागीरथ निवासी बालदा कॉलोनी के रूप में हुई। इसके बाद ट्रक ने बाइकसवार तीन लोगों को टक्कर मार दी। बाइक संजीव (26) पिता ब्रह्मदेव शर्मा निवासी वीर सावरकर नगर चला रहे थे। उनके साथ उनकी 5 साल की भतीजी व महिला शिक्षिका इशिका ठाकुर बैठी थीं। तीनों घायलों को इलाज के लिए निजी अस्पताल भेजा गया, जहां संजीव की मौत हो गई।
परिजन कपिल ने बताया संजीव शिक्षक थे। वे साथी महिला शिक्षिका के साथ घर लौट रहे थे। साइकल व बाइकसवारों को टक्कर मारने के बाद भी ट्रक नहीं रुका और आगे खड़े एक ट्रक से टकराकर पलटी खा गया। घटना की जानकारी मिलने पर राजेंद्र नगर पुलिस मौके पर पहुंची और स्थिति को संभाला। उन्होंने हीरालाल के शव को पीएम के लिए जिला अस्पताल भेजा है। इधर, घटना की जानकारी मिलने पर संजीव के परिजन अस्पताल पहुंचे। कपिल ने बताया संजीव शिक्षक होने के साथ ही पढ़ाई भी कर रहा था।
bho_Deva hin_Deva bho_Deva hin_Deva hin_Deva hin_Deva